Ο **Κοσμάς** (κατά κόσμον Κωνσταντίνος Παπαχρήστος, Σκουτεσιάδα Αιτωλοακαρνανίας, 1945 - Αθήνα, 3 Ιανουαρίου 2022), ήταν Έλληνας επίσκοπος και Μητροπολίτης Αιτωλίας και Ακαρνανίας από το 2005 ως το 2022.

Βιογραφικά στοιχεία
-------------------

Ο Μητροπολίτης Αιτωλίας και Ακαρνανίας κ. Κοσμάς, κατά κόσμον Κωνσταντίνος Παπαχρήστος, γεννήθηκε στην Σκουτεσιάδα Αιτωλοακαρνανίας το 1945 από ιερατική απλή και φτωχική οικογένεια. Ο πατέρας του, ιερέας Ευστράτιος και η πρεσβυτέρα μητέρα του Θεοδοσία μεγάλωσαν και σπούδασαν τα παιδιά τους με πολλές θυσίες και στερήσεις, με αγάπη και σεβασμό προς την Εκκλησία. Ο πατέρας του ήταν εφημέριος στο χωριό Μεγάλη Χώρα και εκεί ο Κωνσταντίνος παρακολουθούσε τα μαθήματα της βασικής εκπαίδευσης.

Μετά από τις γυμνασιακές του σπουδές, αποφοίτησε από το τμήμα Πολιτικών Επιστημών του Παντείου Πανεπιστημίου το 1971 και από τη Θεολογική Σχολή του Αριστοτελείου Πανεπιστημίου Θεσσαλονίκης το 1976. Τελειώνοντας τις σπουδές του υπηρέτησε την στρατιωτική του θητεία. Το 1974 χειροτονήθηκε διάκονος, λαμβάνοντας το όνομα Κοσμάς, και στη συνέχεια Πρεσβύτερος από τον Μητροπολίτη Αιτωλίας και Ακαρνανίας Θεόκλητο.

Αργότερα έλαβε το οφίκιο του Αρχιμανδρίτη και υπηρέτησε ως Ιεροκήρυκας της Ιεράς Μητροπόλεως Αιτωλίας και Ακαρνανίας για περισσότερα από 30 χρόνια. Στις 5 Οκτωβρίου 2005 εξελέγη από την Ιεραρχία της Εκκλησίας της Ελλάδος Μητροπολίτης Αιτωλίας και Ακαρνανίας και η χειροτονία του έγινε στις 8 Οκτωβρίου στον Καθεδρικό Ναό Αθηνών από τον Αρχιεπίσκοπο Αθηνών Χριστόδουλο.

Κατά τη διάρκεια της αρχιερατείας του ίδρυσε βιβλιοπωλείο στην πόλη του Μεσολογγίου και σχολές αγιογραφίας στο Μεσολόγγι και το Αγρίνιο, καθώς και κοινωνικό παντοπωλείο σε συνεργασία με το Δήμο Αγρινίου. Ενίσχυσε την λειτουργία των Σχολών Βυζαντινής Μουσικής στο Μεσολόγγι και στο Αγρίνιο με παραρτήματα στις κωμοπόλεις της Μητρόπολης.

Το 2021, η Ιερά Σύνοδος της Εκκλησίας της Ελλάδος τον παρέπεμψε σε εκκλησιαστικό ανακριτή για την κατηγορία της απείθειας προς τις αποφάσεις της σχετικά με τον εορτασμό του Πάσχα 2021 και τα μέτρα πρόληψης της COVID-19. Ο Μητροπολίτης, ανεμβολίαστος, διαγνώστηκε θετικός στον κορωνοϊό στις 18 Νοεμβρίου 2021 και αρχικά παρέμεινε σπίτι του. Παρά την αρχική του άρνηση να νοσηλευτεί, τελικά συμφώνησε, διασωληνώθηκε και εισήχθη στο Νοσοκομείο Αγρινίου την 1η Δεκεμβρίου. Ωστόσο η κατάστασή του επιδεινώθηκε και εμφάνισε δύσπνοια σε συνδυασμό με χαμηλό κορεσμό. Τα ξημερώματα της 2ας Δεκεμβρίου διακομίστηκε διασωληνωμένος στο νοσοκομείο «Ευαγγελισμός» στην Αθήνα, όπου παρέμεινε νοσηλευόμενος.

Απεβίωσε στο Νοσοκομείο Ευαγγελισμός σε ηλικία 77 ετών στις 3 Ιανουαρίου 2022 έπειτα από επιπλοκές της COVID-19. Κηδεύτηκε στον Ιερό Μητροπολιτικό Ναό Αγίου Σπυρίδωνος Μεσολογγίου στις 4 Ιανουαρίου 2022 και ετάφη στην Ιερά Μονή Εισοδίων της Θεοτόκου Μυρτιάς. Η αποτίμηση του έργου του Μητροπολίτη Κοσμά διατυπώνεται σε ειδικές εκδηλώσεις  που γίνονται στη μνήμη του.

Παραπομπές
----------

1. ↑  Ιωάννου, Σπυρίδων. «Αιτωλίας και Ακαρνανίας Κοσμάς - 12 χρόνια στο πηδάλιο της τοπικής μας Εκκλησίας». Ανακτήθηκε στις 3 Δεκεμβρίου 2021.
2. 1 2  «Ο Σεβασμιώτατος Μητροπολίτης Αιτωλίας και Ακαρνανίας κύριος Κοσμάς. (γεν. 1945). (Εκκλησία της Ελλάδος)». Ανακτήθηκε στις 3 Δεκεμβρίου 2021.
3. ↑  «Ιερά Σύνοδος: Σε εκκλησιαστικούς ανακριτές οι μητροπολίτες Αιτωλίας και Κυθήρων για απείθεια το Πάσχα». Ανακτήθηκε στις 3 Δεκεμβρίου 2021.
4. ↑  «Με κορονοϊό ο αρνητής μητροπολίτης Αιτωλίας και Ακαρνανίας Κοσμάς – Αρνείται να μπει στο νοσοκομείο Πηγή: Protagon.gr». Protagon. Ανακτήθηκε στις 3 Δεκεμβρίου 2021.
5. ↑  Καταγγελία ΠΟΕΔΗΝ – Εξασφάλισαν ΜΕΘ για τον μητροπολίτη Αιτωλίας αλλά άφησαν στην αναμονή 50χρονο εμβολιασμένο, ΤΑ ΝΕΑ, 3 Δεκεμβρίου 2021
6. ↑  «*Έφυγε* ένας ομολογητής και ασκητής Επίσκοπος». *ROMFEA*. Ανακτήθηκε στις 5 Μαρτίου 2022.
7. ↑  Νικοπούλου, Άσπα (3 Ιανουαρίου 2022). «Εκοιμήθη ο Μητροπολίτης Αιτωλίας - Νοσηλευόταν με κορωνοϊό». *www.skai.gr*. Ανακτήθηκε στις 3 Ιανουαρίου 2022.
8. ↑  «Πέθανε ο Μητροπολίτης Αιτωλίας που νοσούσε ανεμβολίαστος από κορωνοϊό». *ProtoThema*. 3 Ιανουαρίου 2022. Ανακτήθηκε στις 3 Ιανουαρίου 2022.
9. ↑  Adologala.gr. «Η εξόδιος ακολουθία του μακαριστού Μητροπολίτη Αιτωλίας και Ακαρνανίας κυρού Κοσμά». .
10. ↑  ,  (4 Ιανουαρίου 2024). «Αφιερωματική εκδήλωση για Μητροπολίτη Κοσμά». '**.**
11. ↑  dpelf (4 Μαΐου 2023). «Eκδήλωση με απάνθισμα ομιλιών του μακαριστού Μητροπολίτη Κοσμά». *ΑγρίνιοCulture*. Ανακτήθηκε στις 10 Φεβρουαρίου 2024.
12. ↑  www.orthodoxtimes.gr (5 Ιανουαρίου 2024). «Mητροπολίτης Μάνηςː Ο Μακαριστός Μητροπολίτης Αιτωλίας και Ακαρνανίας Κυρός Κοσμάς». *www.orthodoxtimes.gr*.
13. ↑  «Η Ιερά Πόλη του Μεσολογγίου τίμησε τον Μακαριστό Μητροπολίτη Κοσμά». *www.aixmi-news.gr*. Ανακτήθηκε στις 10 Φεβρουαρίου 2024.

Πηγές
-----

* «Προκάτοχοι Μητροπολίτες». Ιερά Μητρόπολις Αιτωλίας και Ακαρνανίας. Ανακτήθηκε στις 24 Νοεμβρίου 2023.
* Μητροπολίτης Αιτωλίας και Ακαρνανίας Κοσμάς Αρχειοθετήθηκε 2011-04-07 στο Wayback Machine.

  


| τίτλοι της Ορθόδοξης Εκκλησίας |
| --- |
| ΠροκάτοχοςΘεόκλητος (Αβραντινής) | **Μητροπολίτης Αιτωλίας και Ακαρνανίας**2005-2022 | ΔιάδοχοςΔαμασκηνός (Κιαμέτης) |